CELEX: 32016D0221
Language: hu
Date: 2016-02-12 00:00:00
Title: A Bizottság (EU) 2016/221 határozata (2016. február 12.) a független tanácsadó Európai Költségvetési Tanács létrehozásáról szóló (EU) 2015/1937 határozat módosításáról

17.2.2016   
            
            
               HU
            
            
               Az Európai Unió Hivatalos Lapja
            
            
               L 40/15
            
         A BIZOTTSÁG (EU) 2016/221 HATÁROZATA
   (2016. február 12.)
   a független tanácsadó Európai Költségvetési Tanács létrehozásáról szóló (EU) 2015/1937 határozat módosításáról
   AZ EURÓPAI BIZOTTSÁG,
   tekintettel az Európai Unióról szóló szerződésre és az Európai Unió működéséről szóló szerződésre,
   mivel:
   
               (1)
            
            
               A Bizottság 2015. október 21-én határozatot fogadott el a független tanácsadó Európai Költségvetési Tanács létrehozásáról (1). A határozat több rendelkezést tartalmaz a Költségvetési Tanács és titkársága megbízatásával és feladatával, összetételével, függetlenségével és működésével kapcsolatban, és kimondja, hogy a titkárságot igazgatásilag a Bizottság Főtitkárságához kell csatolni. A határozat értelmében a titkárságvezetői funkciót a 2015. április 17-i C(2015) 2665 határozattal létrehozott funkciót betöltő vezető gazdasági elemző tölti be.
            
         
               (2)
            
            
               A vezető gazdasági elemzőről szóló, 2015. április 17-i határozat értelmében a vezető gazdasági elemző a tagállami gazdaság- és költségvetési politikák összehangolása és felügyelete terén elfogadandó bizottsági határozatokat ellenőrzi. A határozat szerint a vezető gazdasági elemző posztja az euróért és szociális párbeszédért felelős alelnökhöz tartozik, aki a vezető gazdasági elemzőt véleményezésre is felkérheti (2).
            
         
               (3)
            
            
               Az egyértelműség és a hatékonyság érdekében célszerű elkülöníteni a vezető gazdasági elemző és az Európai Költségvetési Tanács titkárságvezetője feladatait.
            
         
               (4)
            
            
               A független tanácsadó Európai Költségvetési Tanács létrehozásáról szóló határozatot ennek megfelelően módosítani kell,
            
         A KÖVETKEZŐKÉPPEN HATÁROZOTT:
   Egyetlen cikk
   Az (EU) 2015/1937 bizottsági határozat (3) 3. cikkének (8) bekezdése helyébe a következő szöveg lép:
   
      „(8)   A titkárságvezetőt a Bizottság nevezi ki, miután erről konzultációt folytatott az Európai Költségvetési Tanács elnökével. A titkárságvezető kinevezése három évre szól, egyszer megújítható. A titkárságvezető feladatai közé tartozik a Költségvetési Tanács létrehozásának előkészítése is. A titkárság tagjai tisztviselők, ideiglenes alkalmazottak, szerződéses alkalmazottak és kirendelt nemzeti szakértők, akiket a titkárságvezető az elnök egyetértésével választ ki. A titkárság tagjait a Költségvetési Tanács tevékenységi területei szempontjából releváns végzettségük és tapasztalatuk alapján választják ki, majd kinevezik vagy kirendelik (mis à disposition).
      (9)   A (8) bekezdéstől eltérve, ha az Európai Költségvetési Tanács elnökét még nem nevezték ki, akkor a Bizottság közvetlenül nevezi ki a titkárságvezetőt.”
   
   
      Kelt Brüsszelben, 2016. február 12-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  C(2015)8000
   
      (2)  C(2015)2665
   
      (3)  A Bizottság 2015. október 21-i (EU) 2015/1937 határozata a független tanácsadó Európai Költségvetési Tanács létrehozásáról (HL L 282., 2015.10.28., 37. o.).